ΠΡΟΣΧΕΔΙΟ ΣΥΜΠΛΗΡΩΜΑΤΙΚΟΥ ΚΑΙ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 4 ΣΤΟΝ ΠΡΟΫΠΟΛΟΓΙΣΜΟ ΓΙΑ ΤΟ ΕΤΟΣ 2002 - ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα III - Επιτροπή

(υποβληθέν από την Επιτροπή)

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

Έχοντας υπόψη:

- Το άρθρο 78 της συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

- το άρθρο 272 της συνθήκης για την ίδρυση της Ευρωπαϊκής Κοινότητας,

- το άρθρο 177 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

-το άρθρο 15 του δημοσιονομικού κανονισμού της 21ης Δεκεμβρίου 1977, ο οποίος εφαρμόζεται στο γενικό προϋπολογισμό των Ευρωπαϊκών Κοινοτήτων, [1] όπως τροποποιήθηκε τελευταία από τον κανονισμό αριθ. 762/2001 [2] της 9ης Απριλίου 2001,

[1] ΕΕ L 356, 31.12.1977, σ.1.

[2] ΕΕ L 111, 20.04.2001, σ. 1.

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο συμπληρωματικού και διορθωτικού προϋπολογισμού αριθ. 4 στον προϋπολογισμό για το έτος 2002 για τους λόγους που αναφέρονται στην αιτιολογική έκθεση που ακολουθεί.

***

ΠΕΡΙΕΧΟΜΕΝΑ

ΑΙΤΙΟΛΟΓΙΚΗ ΕΚΘΕΣΗ

1. ΕΝΙΣΧΥΣΗ ΤΟΥ ΔΕΥΤΕΡΟΥ ΠΡΟΓΡΑΜΜΑΤΟΣ ΑΝΑΣΥΓΚΡΟΤΗΣΗΣ ΣΤΟ ΑΦΓΑΝΙΣΤΑΝ

1.1 Πολιτικές εξελίξεις

1.2 Τρέχουσα κατάσταση του προγράμματος

1.2.1 Πρόοδος μέχρι τα μέσα του 2002

1.2.2 Συστατικά στοιχεία της βοήθειας για την ανασυγκρότηση και την ανοικοδόμηση

1.2.3 Ανθρωπιστική βοήθεια

1.2.4 Παρεχόμενη βοήθεια από άλλους δωρητές

1.3 Γραφείο της Επιτροπής στην Καμπούλ και συντονισμός της βοήθειας

1.4 Αναλήψεις για σχέδια στην Ασία

1.5 Προτεινόμενο πρόγραμμα στο πλαίσιο των κονδυλίων του ΣΔΠ

1.5.1 Ανθρώπινο και κοινωνικό κεφάλαιο (19 εκατ. EUR)

1.5.2 Ορθή διακυβέρνηση και θεσμική μεταρρύθμιση (37 εκατ. EUR)

1.5.3 Υλική ανοικοδόμηση (11 εκατ. EUR)

1.5.4 Πιστώσεις πληρωμών

2 ΔΗΜΙΟΥΡΓΙΑ ΚΑΙ ΑΝΑΠΤΥΞΗ ΤΗΣ ΕΣΩΤΕΡΙΚΗΣ ΑΓΟΡΑΣ

ΣΥΝΟΠΤΙΚΟΣ ΠΙΝΑΚΑΣ - ΕΠΙΠΤΏΣΗ ΤΟΥ ΣΔΠ ΣΤΙΣ ΔΗΜΟΣΙΟΝΟΜΙΚΕΣ ΠΡΟΟΠΤΙΚΕΣ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Τμήμα ΙΙΙ - Επιτροπή

ΑΙΤΙΟΛΟΓΙΚΗ ΕΚΘΕΣΗ

Το παρόν προσχέδιο συμπληρωματικού και διορθωτικού προϋπολογισμού (ΠΣΔΠ) αριθ. 4/2002 περιέχει τα εξής στοιχεία στο τμήμα ΙΙΙ - Επιτροπή:

- Τη χρησιμοποίηση του υπολειπόμενου περιθωρίου κάτω από το ανώτατο όριο του τομέα 4 των δημοσιονομικών προοπτικών, υπέρ της βοήθειας προς το Αφγανιστάν,

- την τροποποίηση των παρατηρήσεων του κονδυλίου του προϋπολογισμού για την εσωτερική αγορά προκειμένου να χρηματοδοτηθούν ενέργειες στον τομέα των τελωνείων.

Μετά τη γεγονότα της 11ης Σεπτεμβρίου και τις εξελίξεις που ακολούθησαν, η Ευρωπαϊκή Ένωση δεσμεύτηκε να συμμετάσχει ενεργά στις χρηματοδοτικές προσπάθειες υπέρ του Αφγανιστάν και των γειτονικών περιφερειών. Η Ένωση διαδραμάτισε πρωταρχικό ρόλο, διοργανώνοντας τη διάσκεψη της Βόννης στην οποία τέθηκαν τα θεμέλια για το μέλλον του Αφγανιστάν και δήλωσε τη σαφή της υποστήριξη όσον αφορά τη μακροπρόθεσμη προσπάθεια ανοικοδόμησης.

Η αρμόδια για τον προϋπολογισμό αρχή είχε ήδη αποφασίσει, κατά τη συνεδρίαση συνδιαλλαγής στο Συμβούλιο για θέματα προϋπολογισμού της 21ης Νοεμβρίου 2002 να προβλεφθεί περιθώριο 70 εκατ. ευρώ στον τομέα 4 προκειμένου να καλυφθούν περαιτέρω ανάγκες στον τομέα αυτό κατά το 2002 και αναμένει ακριβέστερες εκτιμήσεις των εν λόγω αναγκών από την Επιτροπή.

Η αρμόδια για τον προϋπολογισμό αρχή έθεσε ως όρο για την χρησιμοποίηση του εν λόγω περιθωρίου να πληρούνται ειδικές προϋποθέσεις η τήρηση των οποίων πρέπει να επιβεβαιωθεί από την Επιτροπή. Ειδικότερα, η Επιτροπή πρέπει να αποδείξει ότι οι πιστώσεις που έχουν καταχωρηθεί στα κονδύλια του προϋπολογισμού για την Ασία και για ανθρωπιστική βοήθεια δαπανώνται κανονικά ενώ πρέπει επίσης να αξιολογήσει την ενίσχυση που παρέχεται από άλλους δωρητές στο πλαίσιο των δεσμεύσεων που ανέλαβαν στο Τόκιο (Ιανουάριος 2002). Επιπλέον η Επιτροπή πρέπει να διασφαλίσει ότι οι νέες πιστώσεις δαπανώνται κατά τρόπο αποτελεσματικό ώστε να βοηθηθεί ο αφγανικός λαός.

Η Επιτροπή θεωρεί ότι πληρούνται οι προαναφερόμενοι όροι και κατά συνέπεια προτείνει το παρόν προσχέδιο συμπληρωματικού και διορθωτικού προϋπολογισμού. Όλα τα στοιχεία και οι αιτιολογήσεις περιλαμβάνονται στην παρούσα πρόταση. Εκτός από το παρόν ΠΣΔΠ και σύμφωνα με τα συμπεράσματα της συνεδρίασης συνδιαλλαγής που πραγματοποιήθηκε στις 21 Νοεμβρίου 2001, η Επιτροπή υπέβαλε χωριστά πρόταση μεταφοράς 35 εκατ. ευρώ από το αποθεματικό έκτακτης βοήθειας στις πιστώσεις για ανθρωπιστική βοήθεια οι οποίες προορίζονται επίσης για το Αφγανιστάν. Η αρμόδια για τον προϋπολογισμό αρχή ενέκρινε στις 22 Ιουλίου το αίτημα όσον αφορά ποσό 25 εκατ. ευρώ. Έτσι η συνολική χρηματοδότηση από την ΕΕ για το 2002 (περιλαμβανομένου του παρόντος ΠΣΔΠ) ανέρχεται σε 250 εκατ. ευρώ.

1. ΕΝΙΣΧΥΣΗ ΤΟΥ ΔΕΥΤΕΡΟΥ ΠΡΟΓΡΑΜΜΑΤΟΣ ΑΝΑΣΥΓΚΡΟΤΗΣΗΣ ΣΤΟ ΑΦΓΑΝΙΣΤΑΝ

1.1 Πολιτικές εξελίξεις

Η διαδικασία της πολιτικής μεταρρύθμισης εισήλθε στη δεύτερή της φάση με την σύγκλιση της Loya Jirga στα τέλη Ιουνίου. Η εξαμηνιαία προσωρινή αφγανική αρχή (AIA) που εγκαταστάθηκε μετά την συμφωνία της Βόννης/Πέτεσμπεργκ έχει πλέον αντικατασταθεί από την αφγανική ισλαμική μεταβατική αρχή. Η νέα κυβέρνηση έχει ευρεία βάση (και περιλαμβάνει μια γυναίκα μεταξύ των μελών της). Η εκλογή με συντριπτική πλειοψηφία του προέδρου Karzai του παρέχει ανανεωμένη εξουσία. Η επιτυχία και η επιβίωση της κυβέρνησης θα εξαρτηθεί σε εσωτερικό επίπεδο από τον ευαίσθητο συνασπισμό που στηρίζει τον Karzai. Σε διεθνές επίπεδο, η συνεχής παροχή βοήθειας θα εξακολουθήσει να διαδραματίζει ουσιαστικό ρόλο για τη μετάβαση προς ένα βιώσιμο, σταθερό και δημοκρατικό κράτος. Η τήρηση της διαδικασίας της Βόννης πρέπει να παραμείνει το κριτήριο και η επιτυχής διεξαγωγή των γενικών εκλογών που έχουν προγραμματισθεί για τα μέσα του 2004 να αποτελέσει το μεσοπρόθεσμο στόχο. Η ΕΕ συνεχίζει να δίνει το παρόν μέσω του ειδικού της αντιπροσώπου. Ο πρόσφατος διορισμός του κ. Vendrell ως διαδόχου του ΕΑΕΕ Klaiber - που συμπίπτει με την έναρξη της δεύτερης φάσης της διαδικασίας πολιτικής σταθεροποίησης - πρέπει να αξιοποιηθεί για την εδραίωση της πολιτικής παρουσίας της ΕΕ στο Αφγανιστάν καθώς και για την ενίσχυση της προόδου όσον αφορά την τήρηση των ανθρωπίνων δικαιωμάτων και τη συνολική ανάπτυξη.

1.2 Τρέχουσα κατάσταση του προγράμματος

Ο κατωτέρω πίνακας συνοψίζει τους πόρους που διατέθηκαν ή προγραμματίσθηκαν το 2002:

Ανασυγκρότηση και ανοικοδόμηση // Προϋπολογισμός σε εκατ.EUR

Μηχανισμός ταχείας αντίδρασης (RRM) // 5.9

Πρόγραμμα βοήθειας στους εκτοπισμένους πληθυσμούς (B7-302) // 24

Πρόγραμμα επισιτιστικής ασφάλειας (B7-20) // 30

Αρχικό πρόγραμμα ανασυγκρότησης (B7-300) // 57.5

Πρόγραμμα επιδότησης μετανάστευσης / επανένταξης (JAI) // 3

Σύνολο ανασυγκρότησης και ανοικοδόμησης // 120.4

ECHO // 35

Σύνολο βοήθειας ΕΚ 2002 μέχρι τον Ιούνιο // 155.4

Δεύτερο πρόγραμμα ανασυγκρότησης (B7-300) = ΠΣΔΠ 4/2002 // 70

Σύνολο βοήθειας ΕΚ εάν εγκριθεί ο ΣΔΠ // 225.4 [3]

[3] Έχουν εγκριθεί από την αρμόδια για τον προϋπολογισμό αρχή επιπλέον 25 εκατ. ευρώ μέσω μεταφοράς από το αποθεματικό έκτακτης βοήθειας στο κονδύλιο για την ανθρωπιστική βοήθεια. Έτσι η συνολική επιχορήγηση της ΕΕ για το 2002 ανέρχεται σε 250 εκατ. ευρώ.

1.2.1 Πρόοδος μέχρι τα μέσα του 2002

(1) Έχουν συναφθεί συμβάσεις και έχει ξεκινήσει η υλοποίηση για 73,24 εκατ. EUR, περιλαμβανομένων 22 εκατ. EUR της σύμβασης "βοήθεια στους εκτοπισμένους πληθυσμούς".

(2) Ετοιμάζεται ποσό 47,19 εκατ. EUR, για το μεγαλύτερο μέρος του οποίου οι συμβάσεις θα συναφθούν μέχρι τα τέλη Ιουλίου.

(3) Έχει γίνει ανάληψη υποχρέωσης για 5,9 εκατ. EUR από το μηχανισμό ταχείας αντίδρασης.

1.2.2 Συστατικά στοιχεία της βοήθειας για την ανασυγκρότηση και την ανοικοδόμηση

1.2.2.1 Αγροτική ανάπτυξη και επισιτιστική ασφάλεια

Το 85% του πληθυσμού κατοικεί σε αγροτικές περιοχές και οι περισσότεροι πρόσφυγες/ΑΜΑ προέρχονται από αγροτικές περιοχές. Η ενίσχυση των αγροτικών βιοτικών πόρων και η έρευνα εναλλακτικών λύσεων στην παραγωγή οπίου οδήγησαν σε χορήγηση σημαντικού μέρους των κονδυλίων (66 εκατ. ευρώ) στις γεωργικές περιοχές. Τα κονδύλια έχουν αναληφθεί από διάφορα προγράμματα/όργανα και συγκεκριμένα:

- Το πρόγραμμα βοήθειας στους εκτοπισμένους πληθυσμούς επικεντρώνεται στην πρόληψη νέων μετακινήσεων πληθυσμών και στην παροχή βοήθειας σε ΑΜΑ και σε άτομα που επιστρέφουν για να επανενταχθούν στην περιφέρεια καταγωγής τους ή να εγκατασταθούν σε νέες περιοχές. Οι δραστηριότητες επικεντρώνονται κατά κύριο λόγο στην αποκατάσταση της γεωργικής παραγωγής, στη βελτίωση των βασικών υπηρεσιών όπως οι βασικές υγειονομικές υπηρεσίες και η βοήθεια σε άτομα που επιστρέφουν από αφγανικά στρατόπεδα προσφύγων στο Ιράν και στο Πακιστάν. Το πρόγραμμα θα εφαρμοστεί μέσω ομάδας ΝΚΟ και αναμένεται να υπογραφεί μέχρι τον Ιούνιο σύμβαση 22 εκατ. ευρώ για τις αγροτικές οικονομικές και κοινωνικές υποδομές.

- Στο πλαίσιο του Προγράμματος επισιτιστικής ασφάλειας, έχουν προβλεφθεί 8 εκατ. ευρώ για σπόρους, εργαλεία και λιπάσματα που χορηγούνται μέσω ΜΚΟ/Euronaid. Έχει υπογραφεί σύμβαση για επιπλέον 6 εκατ. ευρώ με την Food and Agriculture Organisation για πρόγραμμα πολλαπλασιασμού σπόρων που θα εφαρμοστεί με την κυβέρνηση.

- Χρησιμοποιώντας κονδύλια από τα προγράμματα για την Επισιτιστική ασφάλεια και από εκείνα για την αρχική ανασυγκρότηση, έχουν διατεθεί 28 εκατ. ευρώ για κοινοτικά αναπτυξιακά προγράμματα σε αγροτικές περιοχές. Ο στόχος είναι να ανακτηθεί η παραγωγική βάση των εν λόγω αγροτικών κοινοτήτων και να παρασχεθούν εναλλακτικές δυνατότητες απόκτησης εισοδήματος. Οι παρεμβάσεις θα επικεντρωθούν στην αποκατάσταση της παραγωγικής υποδομής και στην διοχέτευση κεφαλαίων στην τοπική οικονομία μέσω της δημιουργίας θέσεων απασχόλησης οι οποίες θα συμβάλουν στην ανασυγκρότηση ολόκληρων κοινοτήτων και θα αποτελέσουν κίνητρο για την εγκατάλειψη της καλλιέργειας της παπαρούνας.

1.2.2.2 Βοήθεια στη δημόσια διοίκηση

Από το αρχικό πρόγραμμα ανασυγκρότησης έχουν χορηγηθεί 20 εκατ. ευρώ για την ενίσχυση της μεταβατικής διοίκησης. Τα κονδύλια θα χρησιμοποιηθούν για την χρηματοδότηση: (α) τακτικών δαπανών όπως οι μισθοί, ενώ θα αποκατασταθεί το κρατικό σύστημα συλλογής των εσόδων και ο προϋπολογισμός, (β) εφόδια και εργασίες για την επανεγκατάσταση και την αποκατάσταση όσον αφορά κυβερνητικά και δημοτικά κτίρια σε όλη τη χώρα και (γ) βοήθεια προς την εκτάκτως συσταθείσα Loja Jirga (3,7 εκατ.EUR) .

Η Επιτροπή διέθεσε επίσης 5,9 εκατ. ευρώ το 2002 μέσω του Μηχανισμού ταχείας αντίδρασης (RRM). Η χρηματοδότηση από το RRM για το 2002 προορίζεται για την ανάπτυξη των θεσμικών δυνατοτήτων σε εθνικό και επαρχιακό επίπεδο.

Η βοήθεια επεκτείνεται επίσης μέσω του RRM στην ανάπτυξη των αφγανικών μέσων ενημέρωσης περιλαμβανομένης της ίδρυσης δικτύου τοπικών εφημερίδων και διανομής τους και της κατάρτισης και πρόσβασης για τους τοπικούς δημοσιογράφους (525.000 ευρώ)-

1.2.2.3 Δράση για την αντιμετώπιση του προβλήματος των ναρκών

Θα χορηγηθούν 10 εκατ. ευρώ από το Αρχικό πρόγραμμα ανασυγκρότησης προκειμένου να συνεχιστούν οι δραστηριότητες για την αντιμετώπιση του προβλήματος των ναρκών στην πλέον ναρκοθετημένη χώρα του κόσμου.

1.2.2.4 Αστική υποδομή

Από το αρχικό πρόγραμμα ανασυγκρότησης θα χρησιμοποιηθούν 7 εκατ. ευρώ για την αντιμετώπιση των σοβαρών αστικών προβλημάτων της υδροδότησης, της διαχείρισης απορριμμάτων και άλλων δημοτικών δραστηριοτήτων. Από τις παρεμβάσεις αναμένεται να επωφεληθούν ιδιαίτερα οι γυναίκες, μέσω της εξοικονόμησης εργασίας και της παροχής διευκολύνσεων στις γυναίκες. Δίδεται έμφαση στην έναρξη αναπτυξιακών δραστηριοτήτων και στην ενίσχυση των τοπικών δημοτικών δομών καθόσον θα αποτελέσουν το κλειδί για την μακροπρόθεσμη και διαρκή παροχή αστικών υπηρεσιών. Θέματα πρώτης προτεραιότητας είναι η αποκατάσταση των βασικών υποδομών όπως οι υπόνομοι και οι οχετοί ώστε να αποτραπούν οι επιβλαβείς συνέπειες για την υγεία.

Στο πλαίσιο του μηχανισμού ταχείας αντίδρασης, η ΕΚ χρηματοδοτεί σχέδια επείγουσας αποκατάστασης των βασικών δημοσίων υποδομών στην Καμπούλ (500.000 ευρώ).

1.2.2.5 Ενίσχυση για τον συντονισμό των μελετών και της βοήθειας

Το εθνικό πλαίσιο ανάπτυξης που παρουσιάστηκε από την ΑΙΑ τον περασμένο Απρίλιο αποτελεί τη βάση για πιο αναλυτικές τομεακές στρατηγικές που θα αναπτυχθούν στο προσεχές μέλλον. Πρέπει ακόμη θα θεσπισθεί ένα ολοκληρωμένο σύστημα διαχείρισης των πληροφοριών προκειμένου να είναι δυνατός ο αποτελεσματικός έλεγχος. Από το πρόγραμμα αρχικής ανασυγκρότησης έχουν διατεθεί 5 εκατ. ευρώ για τη διαμόρφωση των τομεακών στρατηγικών και για τη χρηματοδότηση της λειτουργίας και της επέκτασης του ΑΙMS (σύστημα ελέγχου των πληροφοριών σχετικά με τη βοήθεια). Με τον τρόπο αυτό θα διευκολυνθεί όχι μόνο ο προσανατολισμός των ενισχύσεων των δωρητών (περιλαμβανομένης της ΕΚ) αλλά θα δοθεί επίσης η δυνατότητα στη νεοσυσταθείσα αφγανική αρχή συντονισμού της βοήθειας (ΑΑCA) να διεκπεραιώσει το συντονιστικό της έργο.

1.2.2.6 Βοήθεια για την επιστροφή των αφγανών της διασποράς

Η Γενική Διεύθυνση "Δικαιοσύνη και Εσωτερικές Υποθέσεις" έχει διαθέσει 3 εκατ. ευρώ για τη χρηματοδότηση δραστηριοτήτων που αφορούν την επιστροφή των αφγανών της διασποράς. Έχει ξεκινήσει η διαδικασία της πρόσκλησης υποβολής προτάσεων.

1.2.3 Ανθρωπιστική βοήθεια

Η ECHO παρέχει ανθρωπιστική βοήθεια στο Αφγανιστάν από το 1990. Κατά την περίοδο 1990-2001 έχουν διατεθεί περίπου 570 εκατ. ευρώ, ενώ μόνο κατά το 2001 το ποσό ανήλθε σε 100 εκατ. ευρώ. Κονδύλια 35 εκατ. ευρώ είναι διαθέσιμα επί του παρόντος, για την περιοχή αυτή για το έτος 2002, ενώ 35 επιπλέον εκατ. ευρώ έχουν προβλεφθεί στο αποθεματικό έκτακτης βοήθειας για το 2002. Τα κονδύλια προορίζονται για τις ομάδες που βρίσκονται στην πλέον μειονεκτική θέση, για τα θύματα του σεισμού του Narhin και για τους πρόσφυγες, για τα άτομα που μετακινούνται στο εσωτερικό και για τους επαναπατριζόμενους. Τα κονδύλια χορηγούνται μέσω των ΜΚΟ, της ύπατης αρμοστείας του ΟΗΕ για τους πρόσφυγες και του Ερυθρού Σταυρού.

1.2.4 Παρεχόμενη βοήθεια από άλλους δωρητές

Από τις μέχρι τώρα συγκεντρωθείσες πληροφορίες προκύπτει ότι τα κράτη μέλη έχουν χορηγήσει περίπου 525 εκατ. ευρώ εκ των 600 εκατ. ευρώ που ανακοινώθηκαν στο Τόκιο για την ανοικοδόμηση. Η διαφορά μεταξύ των αριθμητικών στοιχείων μπορεί να εξηγηθεί από ορισμένους παράγοντες στους οποίους περιλαμβάνονται οι διαφορές στα χρονοδιαγράμματα και ο συνυπολογισμός ή όχι της ανθρωπιστικής βοήθειας. Στις περισσότερες περιπτώσεις, η διαφορά μεταξύ του ποσού που ανακοινώθηκε και του ποσού που χορηγήθηκε είναι ίση ή μικρότερη του 10%.

Όσον αφορά τους υπόλοιπους δωρητές, από τις διαθέσιμες πληροφορίες προκύπτει ότι:

* Οι ΗΠΑ διπλασίασαν τη συνεισφορά τους σε σχέση με τα 396 εκατ. δολάρια που είχαν ανακοινωθεί στο Τόκιο. Τα κονδύλια αυτά θα διατεθούν κατά κύριο λόγο για την ασφάλεια, παρόλο που αναμένεται σημαντική αμερικανική συνεισφορά και στον τομέα της επισιτιστικής ασφάλειας.

* Η Παγκόσμια Τράπεζα έχει ήδη προβεί σε ανάληψη υποχρέωσης για 110 εκατ. US$ σε επιχορηγήσεις (100 εκατ. US$ επιπλέον από το υποσχεθέν ποσό). Τα επιπλέον 500 εκατ. US$ που θα διατεθούν κατά τη διάρκεια περιόδου 3 ετών αναμένεται να αποτελούνται κατά 50% από βοήθεια και κατά 50% από δάνεια που χορηγούνται από το Διεθνή Οργανισμό Ανάπτυξης.

* Η βοήθεια από την Ασιατική Τράπεζα Ανάπτυξης έχει καθυστερήσει μέχρι σήμερα λόγω εσωτερικών προβλημάτων προγραμματισμού, αλλά κατά το 2002 θα διατεθεί επιχορήγηση 50 εκατ. US$.

* Η Ινδία έχει χορηγήσει τα 100 εκατ. US$ που είχε ανακοινώσει για το 2002.

* Το Πακιστάν έχει διαθέσει το ανακοινωθέν ποσό των 100 εκατ. US$ για την αποκατάσταση των περιφερειακών οδικών δικτύων.

1.3 Γραφείο της Επιτροπής στην Καμπούλ και συντονισμός της βοήθειας

Το γραφείο της Επιτροπής στην Καμπούλ λειτουργεί από το Μάρτιο του 2002 και παρά τις πολυάριθμες πρακτικές και λογιστικές δυσκολίες, έχει επιτύχει να αυξήσει ταχέως τις επιχειρησιακές του ικανότητες κατά τους τελευταίους μήνες.

Τα ικανοποιητικά αποτελέσματα του προγράμματος εξαρτώνται σε σημαντικό βαθμό από την αποτελεσματικότητα των μηχανισμών συντονισμού και από τη στενή συμμετοχή της μεταβατικής αρχής. Αυτό έγινε σαφώς κατανοητό από τις διοικητικές αρχές οι οποίες θέσπισαν μια ισχυρή αφγανική αρχή συντονισμού της βοήθειας (AACA). Η Επιτροπή διαδραματίζει και θα εξακολουθήσει να διαδραματίζει ιδιαίτερα ενεργητικό ρόλο στις δραστηριότητες της AACA, πραγματοποιώντας ιδίως τον απολογισμό για τα προγράμματά της.

Σε γενικότερο επίπεδο, η ΕΚ διαδραματίζει ενεργό ρόλο μαζί με άλλα ενδιαφερόμενα μέρη στο πλαίσιο της ομάδας εφαρμογής και της ομάδας στήριξης του Αφγανιστάν καθώς και στην σταδιακή μετατροπή τους σε ένα μηχανισμό διαλόγου στο πλαίσιο συμβουλευτικής ομάδας.

Εκτός από το συντονισμό κυβέρνησης/δωρητών, το γραφείο της Επιτροπής συντονίζει και υποβάλλει εβδομαδιαίες αναφορές για τη βοήθεια που παρέχει στους επικεφαλής της αποστολής της ΕΕ στην Καμπούλ ενώ συνεργάζεται στενά (υποβάλλοντας τακτικές αναφορές και διεξάγοντας στρατηγικές συζητήσεις) με το γραφείο του ύπατου εκπροσώπου της ΕΕ με τον οποίο έχει αναπτύξει στενή και ιδιαίτερα καρποφόρα συνεργασία.

1.4 Αναλήψεις για σχέδια στην Ασία

Οι διαθέσιμες πιστώσεις στο κονδύλιο B7-300 (χρηματοδοτική και τεχνική συνεργασία με τις αναπτυσσόμενες χώρες της Ασίας) ανέρχονται σε 318,4 εκατ. ευρώ. Το σημερινό ποσό των σχεδίων που βρίσκονται σε στάδιο ολοκλήρωσης ανέρχεται σε 408 εκατ. ευρώ (περιλαμβανομένων 70 εκατ. ευρώ για το Αφγανιστάν). Ποσό 111,1 εκατ. ευρώ (ήτοι το 35%) έχει ήδη αναληφθεί (μέσα Ιουνίου).

Όσον αφορά το κονδύλιο B7-301 (πολιτική, οικονομική και πολιτιστική συνεργασία με τις αναπτυσσόμενες χώρες της Ασίας) είναι έτοιμο προς ανάληψη ποσό 89 εκατ. ευρώ, σε σύγκριση με τα 82,2 εκατ. ευρώ των διαθέσιμων πιστώσεων. Το 13% έχει ήδη αναληφθεί.

Όσον αφορά το κονδύλιο B7-302 (βοήθεια στους εκτοπισμένους πληθυσμούς στις χώρες της Ασίας), έχουν ήδη αναληφθεί 36 εκατ. ευρώ από τα 50,3 εκατ. ευρώ που ήταν διαθέσιμα (72%).

>ΘΕΣΗ ΠIΝΑΚΑ>

1.5 Προτεινόμενο πρόγραμμα στο πλαίσιο των κονδυλίων του ΣΔΠ

Υπάρχει σήμερα επείγουσα ανάγκη να εξασφαλισθούν περαιτέρω κονδύλια για τους ακόλουθους λόγους:

(1) Λαμβανομένων υπόψη των πολλών και πιεστικών αναγκών στο Αφγανιστάν και προκειμένου να ενισχυθεί η ειρήνη και η σταθερότητα στη χώρα, είναι σημαντικό να εξασφαλισθεί περαιτέρω χρηματοδότηση από τους δωρητές.

(2) Τα διαθέσιμα κονδύλια για την κάλυψη του προϋπολογισμού για τις τακτικές δημόσιες δαπάνες αναμένεται να εξαντληθούν τον Οκτώβριο. παρά τις συμπληρωματικές αναλήψεις υποχρεώσεων εκ μέρους των δωρητών, εξακολουθεί να υπάρχει σημαντικό έλλειμμα στη χρηματοδότηση.

(3) Το σύνολο των συμβάσεων για το πρώτο πρόγραμμα για την ανασυγκρότηση/ανοικοδόμηση θα έχουν συναφθεί μέχρι τα τέλη Ιουλίου 2002.

Λόγω των σημαντικών αναγκών και ιδίως του τακτικού ελλείμματος στο προϋπολογισμό, είναι ουσιαστικό να ξεκινήσει η εφαρμογή του νέου προγράμματος, το αργότερο, το φθινόπωρο του 2002. Η προετοιμασία για ορισμένες πτυχές που έχουν ήδη προβλεφθεί έχει ήδη ξεκινήσει και αναμένεται ότι σε συνολικό ποσό 79 εκατ. ευρώ, θα έχουν συναφθεί συμβάσεις αξίας 50 εκατ. ευρώ πριν τα τέλη του 2002.

Η προτεινόμενη ενδεικτική κατανομή για τα 70 εκατ. ευρώ παρουσιάζεται κατωτέρω. Η ενίσχυση αφορά το κονδύλιο B7-300, Χρηματοδοτική και τεχνική συνεργασία με τις αναπτυσσόμενες χώρες της Ασίας.

>ΘΕΣΗ ΠIΝΑΚΑ>

1.5.1 Ανθρώπινο και κοινωνικό κεφάλαιο (19 εκατ. EUR)

Η βοήθεια στον τομέα της υγείας περιλαμβάνει δύο πτυχές. Η πρώτη αποβλέπει στην ανάπτυξη ικανοτήτων στο υπουργείο Υγείας και στη συνδρομή προς αυτό για να εκπονήσει μια αειφόρο πολιτική στον τομέα της υγειονομικής περίθαλψης. Η δεύτερη, η οποία περιλαμβάνει και το μεγαλύτερο μέρος των κονδυλίων, αποβλέπει στην εξασφάλιση συνεχούς παροχής των βασικών υγειονομικών υπηρεσιών. Για το σκοπό αυτό οι ενέργειες των ΜΚΟ πρέπει να χρηματοδοτηθούν μέσω ενός νέου μηχανισμού: οι ΜΚΟ θα αναπτύξουν τις δραστηριότητές τους στο πλαίσιο της πολιτικής του υπουργείου Υγείας ως φορείς παροχής υπηρεσιών και θα παράσχουν δέσμη βασικών υγειονομικών υπηρεσιών σε ενοποιημένες γεωγραφικές περιοχές. Οι υπηρεσίες αυτές αφορούν κατά κύριο λόγο την υγεία των μητέρων και των παιδιών, και κατά συνέπεια αναμένεται να συμβάλουν ιδιαίτερα στην ενίσχυση των δικαιωμάτων των γυναικών.

Στον τομέα της κοινωνικής προστασίας, θα δοθεί βοήθεια σε ευαίσθητες ομάδες και ειδικότερα: (i) στα παιδιά του δρόμου- και μέσω αυτών στις χήρες- στην Καμπούλ. το πρόγραμμα έχει εκπονηθεί από κοινού με την ΑΙΑ και θα τεθεί σε εφαρμογή από τις ΜΚΟ, (ii) σε άτομα με ειδικές ανάγκες σε επιλεγμένες αστικές και αγροτικές περιοχές. Αμφότερες οι εν λόγω παρεμβάσεις θα περιλαμβάνουν βοήθεια για την ανάπτυξη εθνικού πολιτικού και νομοθετικού πλαισίου και αναμένεται να συμβάλουν στην ευαισθητοποίηση όσον αφορά τα φύλα στο Αφγανιστάν.

Τέλος, η ΕΚ θα χρηματοδοτήσει τη βοήθεια προς την κοινωνία των πολιτών και τα μέσα ενημέρωσης. Όσον αφορά την κοινωνία των πολιτών, η βοήθεια της Επιτροπής θα καλύψει σχέδια σε όλη την επικράτεια της χώρας που αφορούν την καλή διακυβέρνηση, την εκπροσώπηση των γυναικών και μειονεκτούντων ομάδων πληθυσμού και τα ανθρώπινα δικαιώματα. Όσον αφορά τα μέσα ενημέρωσης, έμφαση θα δοθεί στην χρηματοδότηση ενός εθνικού δικτύου διανομής, ενός κέντρου μέσων ενημέρωσης στην Καμπούλ και στη συνεχή μετάδοση αξιόλογων ραδιοφωνικών προγραμμάτων.

1.5.2 Ορθή διακυβέρνηση και θεσμική μεταρρύθμιση (37 εκατ. EUR)

Βοήθεια για τη δημόσια διοίκηση: περιλαμβάνει τη συνεισφορά της Επιτροπής στον προϋπολογισμό (30 εκατ. ευρώ) για την προσωρινή χρηματοδότηση του τακτικού προϋπολογισμού μέσω του Ταμείου της Παγκόσμιας Τράπεζας για την ανοικοδόμηση του Αφγανιστάν. Μεταξύ των δαπανών που θα καλυφθούν περιλαμβάνονται οι μισθοί των δημοσίων υπαλλήλων σε κεντρικούς τομείς (υγεία, επισιτιστική ασφάλεια, υποδομές και αστυνομία).

Μεταρρύθμιση της δημόσιας διοίκησης: Στόχος της πτυχής αυτής είναι να ενισχυθεί η επαναλειτουργία της δημόσιας διοίκησης σε κεντρικό και τοπικό επίπεδο ώστε να είναι ικανή να παράσχει εκ νέου τις βασικές δημόσιες υπηρεσίες και να εγγυηθεί την τήρηση του κράτους δικαίου. Η βοήθεια της Επιτροπής θα επικεντρωθεί στην αξιοποίηση των ανθρώπινων πόρων και στη δημιουργία αποτελεσματικών θεσμικών δομών.

1.5.3 Υλική ανοικοδόμηση (11 εκατ. EUR)

Βοήθεια υπέρ των οικονομικών υποδομών: Οι αφγανικές αρχές συμφώνησαν να έχει ως κύριο στόχο η βοήθεια της Επιτροπής την ηλεκτροδότηση της Καμπούλ και τον οδικό άξονα Kabul-Jalalabad-Turkham.

Το σχέδιο που αφορά την ηλεκτροδότηση έχει καθοριστική σημασία προκειμένου να αποκατασταθούν και να καταστούν πιο ασφαλή τα τμήματα της Καμπούλ που υπέστησαν τις μεγαλύτερες καταστροφές κατά τον πόλεμο. (Περιοχές 6 και 7). Θα ηλεκτροδοτηθούν 60.000 νοικοκυριά, σχολεία και νοσοκομεία ενώ θα φωτισθούν δρόμοι μήκους άνω των 80 χιλιομέτρων. Η Επιτροπή θα συνεργασθεί με τη γερμανική επιχείρηση KfW για την εφαρμογή των εν λόγω προγραμμάτων στην Καμπούλ. Η παρέμβαση αυτή θα έχει σημαντικές επιπτώσεις όσον αφορά την οικονομική δραστηριότητα στην Καμπούλ, ιδίως για τις μικρές επιχειρήσεις.

Ο οδικός άξονας Kabul-Jalalabad-Turkham χρειάζεται κατά το 2002 επείγουσες επισκευές και προετοιμάζονται τεχνικά σχέδια. Η πλήρης ανακατασκευή του θα πραγματοποιηθεί το 2003. Προβλέπεται συγχρηματοδότηση από τη Σουηδία και την κυβέρνηση. Ορισμένα από τα οφέλη που αναμένεται να προκύψουν από το έργο αυτό είναι το χαμηλότερο κόστος μεταφοράς και ο συντομότερος χρόνος ταξιδίου.

1.5.4 Πιστώσεις πληρωμών

Όσον αφορά τη δεύτερη δόση του προγράμματος ανασυγκρότησης και ανοικοδόμησης οι πληρωμές αναμένεται να είναι ταχείες: από 70 εκατ. αναλήψεις υποχρεώσεων τα 50 εκατ. προβλέπεται να έχουν χορηγηθεί υπό μορφή συμβάσεων ή επιδοτήσεων πριν από τα τέλη του έτους. Ωστόσο, η Επιτροπή δεν ζητεί συμπληρωματικές πιστώσεις πληρωμών. Αυτό εξηγείται από το γεγονός ότι τα υλοποιούμενα στην Ασία προγράμματα παρουσιάζουν χαμηλότερο από το προβλεφθέν επίπεδο πληρωμών, ιδίως λόγω των καθυστερήσεων που σημειώθηκαν στα σχέδια που αφορούν την Ινδία και το Πακιστάν.

2 ΔΗΜΙΟΥΡΓΙΑ ΚΑΙ ΑΝΑΠΤΥΞΗ ΤΗΣ ΕΣΩΤΕΡΙΚΗΣ ΑΓΟΡΑΣ

Η θέση του προϋπολογισμού B5-3001 - δημιουργία και ανάπτυξη της εσωτερικής αγοράς - καλύπτει δαπάνες διαβούλευσης, μελετών, διαφόρων επιχορηγήσεων, υλικό ευαισθητοποίησης ή κατάρτισης που αφορά ενέργειες που συμβάλλουν στην ολοκλήρωση της εσωτερικής αγοράς, καθώς και ενέργειες στον τομέα της φορολογίας.

Προτείνεται να τροποποιηθεί το σχόλιο για την εν λόγω θέση, σύμφωνα με τον ΣΔΠ του 2003, προκειμένου να περιληφθούν οι ακόλουθες ενέργειες στον τομέα των τελωνείων: δεσμευτικές δασμολογικές πληροφορίες (ΔΔΠ), αξιολόγηση του περιεχομένου και ορολογική ενημέρωση της βάσης δεδομένων σχετικά με τις ΔΔΠ, περιλαμβανομένης της κοινοποίησης των ΔΔΠ στους φορείς, ενημέρωση του Ευρωπαϊκού Τελωνειακού Ευρετηρίου των Χημικών Προϊόντων (IDESC).

Οι ενέργειες αυτές αποβλέπουν στον περιορισμό των απατών, στη διασφάλιση της εσωτερικής ανταγωνιστικότητας και στην αύξηση της κοινοτικής υπεραξίας στη διαδικασία της παγκοσμιοποίησης. Ο σχεδιασμός των ενεργειών αυτών έγινε μετά από την παρουσίαση του προσχεδίου του προϋπολογισμού του 2002 στην αρμόδια για τον προϋπολογισμό αρχή.

Κατά το 2002 προβλέπεται η σύναψη σύμβασης για υπηρεσίες στον τομέα των δεσμευτικών δασμολογικών πληροφοριών (ΔΔΠ) και αφετέρου, η έναρξη μελέτης σκοπιμότητας για να διασφαλισθεί η μεταφορά της διαχείρισης όσον αφορά την ενημέρωση του Ευρωπαϊκού Τελωνειακού Ευρετηρίου Χημικών Προϊόντων (IDESC) στο Κοινό Κέντρο Ερευνών.

>ΘΕΣΗ ΠIΝΑΚΑ>

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

ΜΕΡΟΣ B

ΥΠΟΔΙΑΙΡΕΣΗ B5

ΠΡΟΣΤΑΣΙΑ ΤΩΝ ΚΑΤΑΝΑΛΩΤΩΝ, ΕΣΩΤΕΡΙΚΗ ΑΓΟΡΑ, ΒΙΟΜΗΧΑΝΙΑ ΚΑΙ ΕΥΡΩΠΑΪΚΑ ΔΙΚΤΥΑ

TΙΤΛΟΣ B5-3

ΕΣΩΤΕΡΙΚΗ ΑΓΟΡΑ

ΚΕΦΑΛΑΙΟ B5-30 - ΣΤΡΑΤΗΓΙΚΕΣ ΕΝΕΡΓΕΙΕΣ ΕΦΑΡΜΟΓΗΣ

Άρθρο B5-300 Στρατηγικό πρόγραμμα στον τομέα της εσωτερικής αγοράς

B5-3001 Δημιουργία και ανάπτυξη της εσωτερικής αγοράς

>ΘΕΣΗ ΠIΝΑΚΑ>

Να τροποποιηθούν οι παρατηρήσεις ως εξής:

(δεύτερη παράγραφος)

Η πίστωση αυτή προορίζεται επίσης για την κάλυψη των δαπανών στον τομέα της φορολογίας και των τελωνείων όσον αφορά τις ακόλουθες ενέργειες:

(νέα παύλα)

- Τελωνεία: δεσμευτικές δασμολογικές πληροφορίες (ΔΔΠ), αξιολόγηση του περιεχομένου και ενημέρωση από άποψη ορολογίας της σχετικής με τις ΔΔΠ βάση δεδομένων, περιλαμβανομένης της κοινοποίησης των ΔΔΠ στους ενδιαφερόμενους φορείς, ενημέρωση του Ευρωπαϊκού Τελωνειακού Ευρετηρίου των Χημικών Προϊόντων (IDESC)

ΥΠΟΔΙΑΙΡΕΣΗ Β7

EΞΩΤΕΡΙΚΕΣ ΔΡΑΣΕΙΣ

TΙΤΛΟΣ B7-3

ΣΥΝΕΡΓΑΣΙΑ ΜΕ ΤΙΣ ΑΝΑΠΤΥΣΣΟΜΕΝΕΣ ΧΩΡΕΣ ΤΗΣ ΑΣΙΑΣ, ΤΗΣ ΛΑΤΙΝΙΚΗΣ ΑΜΕΡΙΚΗΣ ΚΑΙ ΤΗΣ ΜΕΣΗΜΒΡΙΝΗΣ ΑΦΡΙΚΗΣ, ΣΥΜΠΕΡΙΛΑΜΒΑΝΟΜΕΝΗΣ ΤΗΣ ΝΟΤΙΑΣ ΑΦΡΙΚΗΣ

ΚΕΦΑΛΑΙΟ B7-30 ΣΥΝΕΡΓΑΣΙΑ ΜΕ ΤΙΣ ΑΝΑΠΤΥΣΣΟΜΕΝΕΣ ΧΩΡΕΣ ΤΗΣ ΑΣΙΑΣ

Άρθρο Β7-300 Χρηματοδοτική και τεχνική συνεργασία με τις αναπτυσσόμενες χώρες της Ασίας

>ΘΕΣΗ ΠIΝΑΚΑ>